**NOTĂ DE ÎNTEMEIERE**

**la proiectul ordinului Ministerului Finanțelor cu privire la modificarea şi completarea Ordinului Ministerului Finanțelor nr.126 din 4 octombrie 2017**

Proiectul ordinului nominalizat a fost elaborat în vederea executării prevederilor art. XIV alin. (2) lit. b) din Legea nr.178 din 24 iulie 2018 cu privire la modificarea și completarea unor acte legislative (publicată în Monitorul Oficial al republicii Moldova nr. 309-320 din 17 august 2018), precum și a art. 92 alin. (5) din Codul fiscal nr.1163-XIII din 24 aprilie 1997 (republicat în Monitorul Oficial al Republicii Moldova, ediție specială din 8 februarie 2007).

Potrivit modificărilor operate prin legea nominalizată la Legea bugetului asigurărilor sociale de stat pentru anul 2018 (nr.281 din 15.12.2017) au fost modificate unele tarife stabilite pentru calcularea contribuțiilor de asigurări sociale pentru unele categorii de angajatori. Astfel, începând cu perioada lunii octombrie 2018, entitățile din sectorul privat, inclusiv întreprinderile de stat, întreprinderile municipale, organizațiile necomerciale, precum şi instituțiile bugetare de învățământ superior şi medico-sanitare la calcularea contribuțiilor de asigurări sociale datorate de angajator vor aplica un tarif în mărime de 18% și nu 23% după cum este stabilit actualmente în legislație. Prin urmare, prin proiectul de ordin elaborat se propune modificarea/completarea tabelului nr.3 din Darea de seamă (forma IPC18) care va permite entităților menționate de a declara contribuțiile de asigurări sociale calculate cu un tarif redus (18%). Respectiv a fost ajustată și Instrucțiunea de completare a Dării de seamă (Forma IPC18).

Concomitent, prin proiectul de ordin elaborat se propune aprobarea unui nou formular tipizat (forma DSA19) „Informație pentru stabilirea drepturilor sociale în sistemul public de asigurări sociale” în schimbul formularului existent Forma DSA18 care va permite entităților de a informa Casa Națională de Asigurări Sociale lista angajaților eliberați din serviciu, motivul și data eliberării angajatului pentru utilizarea acesteia la examinarea cazului de achitare, după caz, a indemnizației de șomaj, sarcină care se pune în atribuțiile CNAS începând cu 1 ianuarie 2019.

Prin urmare, aprobarea proiectului în cauză va permite contribuabililor de ași onora obligațiile aferent declarării contribuțiilor de asigurări sociale prin formularul ajustat și potrivit tarifelor reduse stabilite pentru unele categorii de angajatori.

**MINISTRU Octavian ARMAȘU**

*Ex.Cebotarenco P.*

*Tel.82 34 38*